মুক্তিযোদ্ধাদের বিভিন্ন ক্যাম্প পরিদর্শনে তাহেরের সাথে যাই। শুনি তার বক্তৃতা। দৃঢ় ও আবেগময় কণ্ঠে তিনি মুক্তিযোদ্ধাদের সামনে ভাষণ দিতেন। একজন সামরিক অধিনায়ক নয় তাঁকে মনে হতো একজন গণনেতা। বলছেন, কেন এ যুদ্ধ? কার বিরুদ্ধে এ যুদ্ধ? কাদের জন্য যুদ্ধ? বলতেন, এ যুদ্ধ প্রচলিত যুদ্ধ নয় – এ জনযুদ্ধ। এ জনযুদ্ধে জনগণই যে প্রধান শক্তি, প্রধান ভরসা, তাই থাকতো তার সকল বক্তৃতার মূল সুর। অস্ত্র নয়, সাধারণ মানুষের উপর নির্ভর করতে বলতেন তাঁর যোদ্ধাদের। বলতেন এ যুদ্ধ অস্ত্রের নয়, আদর্শের, সাহসের আর কৌশলের। বিভিন্ন ফ্রন্টের যুদ্ধের সাফল্যের সংবাদ বলতেন। তুলে ধরতেন শহীদ মুক্তিযোদ্ধাদের বীরত্বপূর্ণ আত্মত্যাগের কথা। আহ্বান জানাতেন আরও বিরাট, আরও মহান আত্মত্যাগে এগিয়ে আসতে। তাঁর বক্তৃতা মুক্তিযোদ্ধাদের আবেগে উদ্বেলিত করতো। এতো বক্তৃতা নয়, অগ্নিস্ফুলিঙ্গ। মনে হতো আর এক মুহুর্ত দেরী নয়, এখনই ঝাঁপিয়ে পড়বো শত্র“র উপর। জীবন বিলিয়ে দেয়ার ব্যাপারে কোন ভয়, সংশয়, দ্বিধা আর থাকতো না।